钦定古今图书集成/明伦汇编/官常典/第052卷 > 顿
## 钦定古今图书集成/明伦汇编/官常典/第052卷 > 顿

《周》同姓有顿国。

按《路史》：“顿，姬国也。”

襄王十五年秋楚人城顿。

按《春秋》不书。按《左传》，僖公二十三年秋，楚成得臣
帅师伐陈，讨其贰于宋也，遂取焦夷城顿而还。子文
以为之功，使为令尹。叔伯曰：“‘子若国何’？对曰：吾以靖
国也。夫有大功而无贵仕，其人能靖者与有几？”
襄王十七年秋，楚子围陈，纳顿子于顿。

按《春秋》僖公二十五年。按《左传》二十五年秋，秦晋
伐鄀，楚斗克屈御寇以申、息之师戍商密。秦人过析
隈入而系舆人，以围商密，昏而傅焉，宵坎血加书，伪
与子仪、子边盟者。商密人惧曰：“秦取析矣，戍人反矣。”
乃降秦师，囚申公子仪、息公子边以归。楚令尹子玉
追秦师弗及，遂围陈，纳顿子于顿。

灵王三年冬陈人围顿。

按《春秋》襄公四年。按《左传》，四年冬，“楚人使顿间陈
而侵伐之，故陈人围顿。”

景王七年“夏，楚子、蔡侯、陈侯、郑伯、许男、徐子、滕子、顿
子、胡子、沈子、小邾子、宋世子佐、淮夷会于申。楚人执
徐子。秋七月，楚子、蔡侯、陈侯、许男、顿子、胡子、沈子、淮
夷伐吴。”

按《春秋》昭公四年。按《左传》，四年，“春王正月，楚子使
椒举如晋求诸侯，晋侯许之。夏，诸侯如楚。六月丙午，
楚子合诸侯于申。徐子，吴出也，以为贰焉，故执诸申。
秋七月，楚子以诸侯伐吴。八月甲申，克之。”

景王八年“冬，楚子、蔡侯、陈侯、许男、顿子、沈子、徐人、越
人伐吴。”

按《春秋》昭公五年，按《左传》，四年冬，吴伐楚，入棘栎
麻。五年冬十月，楚子以诸侯及东夷伐吴，以报棘栎
麻之役。是行也，吴早设备，楚无功而还敬王元年秋七月戊辰，吴败顿、胡、沈、蔡、陈、许之师于
鸡父。

按《春秋》昭公二十三年。按《左传》二十三年：秋七月，
吴人伐州来，楚薳越帅师及诸侯之师奔命救州来，
吴人御诸。锺离。子瑕卒，楚师熸。吴公子光曰：“诸侯从
于楚者众，而皆小国也，畏楚而不获已，是以来。吾闻
之曰：‘作事威克其爱，虽小必济’。胡、沈之君幼而狂，陈
大夫啮壮而顽，顿与许、蔡疾楚政，楚令尹死，其师熸
帅贱多宠，政令不壹。七国同役而不同心，帅贱而不
能整，无大威命，楚可败也。若分师先以犯胡、沈与陈，
必先奔。三国败，诸侯之师，乃摇心矣。诸侯乖乱，楚必
大奔。请先者去备薄威，后者敦陈整旅。”吴子从之。戊
辰晦，战于鸡父。吴子以罪人三千先犯胡、沈与陈，三
国争之，吴为三军以系于后，中军从，王光帅右，掩馀
帅左。吴之罪人或奔或止。三国乱，吴师击之，三国败，
获胡、沈之君及陈大夫。舍胡、沈之囚，使奔许与蔡。顿
曰：“吾君死矣！”师噪而从之。三国奔，楚师大奔。

敬王十四年春三月，“刘子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏，会于召陵，侵楚。夏五月，盟于皋
鼬。”

按《春秋》定公四年。按《左传》，四年，“春三月，刘文公合
诸侯于召陵，谋伐楚也。”

敬王二十四年春二月，楚公子结、陈公孙佗人帅师
灭顿，以顿子牂归。

按《春秋》定公十四年。按《左传》，“顿子牂欲事晋，背楚
而绝陈好。”十四年春二月，“楚灭顿。”